2.11 รายการระหว่างกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ “การประกอบธุรกิจ
และนโยบายการลงทุนในบริษัทย่อย” (การประกอบธุรกิจในหน้า 7
และนโยบายการลงทุนในบริษัทย่อยในหน้า 27-28) บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้อง อันเนื่องมาแต่การกู้ยืมเงิน
และการเก็บค่าตอบแทนการใช้ทรัพย์สิน ซึ่งผู้สอบบัญชีของบริษัทฯ และบริษัทย่อย
ได้รายงานไว้ในหมายเหตุประกอบงบการเงินข้อ 4 รายการบัญชีกับกิจการที่เกี่ยวข้องกันว่า
“สินทรัพย์ส่วนใหญ่ของบริษัทและหนี้สิน
รายได้และต้นทุนและค่าใช้จ่ายส่วนหนึ่งของบริษัทเป็นรายการที่เกิดขึ้นกับบริษัทย่อยและกิจการที่เกี่ยวข้องกัน
กิจการเหล่านี้เกี่ยวข้องกันโดยการมีบริษัทเป็นผู้ถือหุ้นใหญ่และ/หรือกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการของบริษัท
โดยรายการส่วนใหญ่เป็นการกู้ยืมเงินซึ่งมีการคิดดอกเบี้ยระหว่างกันในอัตราที่ใกล้เคียงกับอัตราดอกเบี้ยของตลาด
ตลอดจนการเรียกเก็บค่าตอบแทนการใช้ทรัพย์สินและบริการซึ่งเป็นไปตามปกติธุรกิจ”
รายละเอียดของรายการระหว่างกันของบริษัทฯ และบริษัทย่อยกับบุคคลที่เกี่ยวข้อง มีดังนี้

(1) รายการที่เกี่ยวข้องกันกับบริษัท เค. บางกอกฟาร์ม จำกัด

บริษัท เค. บางกอกฟาร์ม จำกัด เป็นบริษัทที่นายไพศาล เตชะรัตนไชย
รองประธานกรรมการและผู้ถือหุ้นของบริษัท ซาฟารีเวิลด์ จำกัด (มหาชน)
และเป็นบิดาของนางอาภา เตชะรัตนไชย กรรมการผู้จัดการใหญ่ และนายกรีธา เตชะรัตนไชย
กรรมการของบริษัท ซาฟารีเวิลด์ จำกัด (มหาชน) เป็นผู้ถือหุ้นในอัตราส่วนร้อยละ 48.6
ของทุนจดทะเบียนของบริษัทดังกล่าว นางอาภา เตชะรัตนไชย นางสาวสุเนตร รุจิราไพบูลย์
และนายผิน คิ้วไพศาล กรรมการของบริษัท ซาฟารีเวิลด์ จำกัด (มหาชน)
เป็นกรรมการผู้มีอำนาจลงชื่อผูกพันบริษัท เค. บางกอกฟาร์ม จำกัดได้ บริษัทฯ
และบริษัทย่อยมีรายการระหว่างกันกับบริษัท เค. บางกอกฟาร์ม จำกัด ดังนี้

- เมื่อเดือนมิถุนายน 2543 บริษัท ซาฟารีเวิลด์ จำกัด (มหาชน) ได้กู้ยืมเงินจากบริษัท เค.
บางกอกฟาร์ม จำกัด เป็นจำนวน 27 ล้านบาท
โดยได้ชำระดอกเบี้ยในอัตราเท่าที่ธนาคารเรียกเก็บจากบริษัทดังกล่าว (อัตราร้อยละ 8.25 ต่อปี)
และได้ชำระหนี้เงินต้นและดอกเบี้ยคืนในเดือนตุลาคม 2543 ในปี 2543 บริษัทฯ
ได้จ่ายดอกเบี้ยของเงินกู้ยืมดังกล่าวเป็นเงินรวมทั้งสิ้นจำนวน 533,210 บาท

- ในระหว่างปี 2542 บริษัท ภูเก็ตแฟนตาซี จำกัด ซึ่งเป็นบริษัทย่อย ได้กู้ยืมเงินจากบริษัท เค.
บางกอกฟาร์ม จำกัด โดยได้ชำระดอกเบี้ยให้กับ บริษัท เค. บางกอกฟาร์ม จำกัด
ในอัตราเท่าที่ธนาคารเรียกเก็บจากบริษัทดังกล่าว ณ วันสิ้นปี 2542 บริษัท ภูเก็ตแฟนตาซี จำกัด
ได้มีเงินกู้จากบริษัท เค. บางกอกฟาร์ม จำกัด เป็นจำนวน 122,765,566 บาท
และมีดอกเบี้ยค้างชำระอีกเป็นจำนวน 18,145,402 บาท ในระหว่างปี 2543 บริษัท
ภูเก็ตแฟนตาซี จำกัด ได้ชำระคืนเงินต้นทั้งหมดและดอกเบี้ยที่ค้างชำระบางส่วนให้กับบริษัท เค.
บางกอกฟาร์ม จำกัด ณ วันสิ้นปี 2544 คงเหลือดอกเบี้ยค้างชำระเป็นจำนวน 10,660,376 บาท

การกู้ยืมเงินจากบริษัท เค. บางกอกฟาร์ม จำกัด
เป็นการกู้ยืมระยะสั้นเพื่อใช้เป็นทุนหมุนเวียนให้บริษัทฯ และบริษัทย่อยมีสภาพคล่องที่ดีขึ้น
ให้ประโยชน์สูงสุดโดยบริษัททั้งสองไม่ต้องจัดหาหลักทรัพย์ค้ำประกัน
และมีภาระดอกเบี้ยจ่ายในอัตราใกล้เคียงกับอัตราดอกเบี้ยเงินกู้ขั้นต่ำที่ธนาคารคิดจากลูกค้าที่ดี
(MLR) อีกด้วย การกู้ยืมดังกล่าวได้รับอนุมัติจากคณะกรรมการของบริษัททั้งสองทุกครั้ง

- ในปี 2544 บริษัทย่อยได้บันทึกค่าตอบแทนการใช้ทรัพย์สินและบริการที่จะต้องจ่ายให้กับบริษัท เค.
บางกอกฟาร์ม จำกัด เป็นจำนวน 14.9 ล้านบาท ค่าตอบแทนการใช้ทรัพย์สินและบริการดังกล่าว
เป็นรายได้จากการถ่ายรูปของผู้เข้าชมกับสัตว์ในการแสดงในโรงละคร
ที่ผู้เข้าชมไม่สามารถนำกล้องถ่ายภาพติดตัวเข้าไปได้
เป็นการให้บริการเช่นเดียวกับการแสดงในต่างประเทศ
ซึ่งบริษัทย่อยมีหน้าที่จัดเก็บรายได้เป็นประจำทุกวัน แล้วจึงจ่ายคืนให้แก่บริษัท เค. บางกอกฟาร์ม
จำกัดในภายหลัง ในฐานะที่บริษัท เค. บางกอกฟาร์ม
จำกัดเป็นผู้ลงทุนในด้านอุปกรณ์และวัสดุในการถ่ายรูปเป็นที่ระลึกจำนวนประมาณ 18 เครื่อง
ในระยะเวลาดำเนินการเป็นเวลา 5 ปี นับแต่ที่ได้ดำเนินการในปี 2541 เป็นต้นไป
บริษัทย่อยจะได้รับส่วนแบ่งของรายได้ในอัตราร้อยละ 10 ของรายได้ ส่วนที่เหลือจะจ่ายคืนให้บริษัท
เค. บางกอกฟาร์ม จำกัด ทั้งนี้เป็นไปตามมติของที่ประชุมคณะกรรมการของบริษัทย่อยเมื่อวันที่ 30
กันยายน 2541 ระหว่างปี 2544 บริษัทย่อยมีรายได้ส่วนที่จะต้องจ่ายคืนเป็นจำนวน 14.9
ล้านบาทดังกล่าว ณ วันสิ้นปี 2543 บริษัทย่อยค้างชำระรายได้ในส่วนที่ต้องจ่ายคืนให้แก่บริษัท เค.
บางกอกฟาร์ม จำกัด เป็นจำนวน 1.2 ล้านบาท

(2) รายการที่เกี่ยวข้องกันกับบริษัท บางกอกฟาร์ม จำกัด

บริษัท บางกอกฟาร์ม จำกัด เป็นบริษัทที่นายไพศาล เตชะรัตนไชย
รองประธานกรรมการและผู้ถือหุ้นของบริษัท ซาฟารีเวิลด์ จำกัด (มหาชน)
และเป็นบิดาของนางอาภา เตชะรัตนไชย กรรมการผู้จัดการใหญ่ และนายกรีธา เตชะรัตนไชย
กรรมการของบริษัท ซาฟารีเวิลด์ จำกัด (มหาชน) เป็นผู้ถือหุ้นในอัตราส่วนร้อยละ 15
ของทุนจดทะเบียนของบริษัทดังกล่าว นางอาภา เตชะรัตนไชย และนายผิน คิ้วไพศาล
กรรมการของบริษัท ซาฟารีเวิลด์ จำกัด (มหาชน) เป็นกรรมการผู้มีอำนาจลงชื่อผูกพันบริษัท
บางกอกฟาร์ม จำกัดได้

ในปี 2543 บริษัทย่อยได้ซื้อปลาแฟนซีคาร์พ จากบริษัท บางกอกฟาร์ม จำกัด เป็นจำนวน
3,344,000 บาท เพื่อนำไปเลี้ยงในบ่อเลี้ยงของบริษัทย่อยเพื่อให้นักท่องเที่ยวได้ชม
และซื้ออาหารเลี้ยง เพื่อให้บริษัทย่อยมีรายได้จากการจำหน่ายอาหารปลา
การซื้อปลาคาร์พจากบริษัทดังกล่าว
บริษัทย่อยได้จัดซื้อในราคาที่ได้รับส่วนลดพิเศษและต่ำกว่าราคาตลาด
และมีขั้นตอนการซื้อขายเป็นปกติของธุรกิจ และในปี 2544
บริษัทย่อยได้ชำระค่าซื้อปลาคาร์พดังกล่าวให้แก่บริษัท บางกอกฟาร์ม จำกัด ทั้งหมดแล้ว
จึงไม่มีหนี้สินระหว่างกันอีก

(3) รายการที่เกี่ยวข้องกันกับบริษัท จังเกิลเวิลด์ จำกัด

บริษัท จังเกิลเวิลด์ จำกัด เป็นบริษัทที่นายไพศาล เตชะรัตนไชย
รองประธานกรรมการและนางสาว สุเนตร รุจิราไพบูลย์ กรรมการของบริษัทฯ
เป็นผู้ถือหุ้นรวมแล้วในอัตราร้อยละ 18.0 ของทุนจดทะเบียนของบริษัทดังกล่าว นางอาภา
เตชะรัตนไชย และนายผิน คิ้วไพศาล กรรมการของบริษัทฯ
เป็นกรรมการผู้มีอำนาจลงชื่อผูกพันบริษัทจังเกิลเวิลด์ จำกัดได้ เมื่อเดือนธันวาคม 2544 บริษัทฯ
ได้ชำระค่าเช่าที่ดินค้างจ่ายให้กับบริษัท จังเกิลเวิลด์ จำกัด จำนวน 7.5 ล้านบาท
ตามที่บริษัทดังกล่าวได้ทวงถาม ค่าเช่าที่ดินดังกล่าวเป็นค่าเช่าที่ดินจำนวน 300
ไร่ของบริษัทดังกล่าว ซึ่งตั้งอยู่ในอำเภอศรีมหาโพธิ จังหวัดปราจีนบุรี ที่บริษัทฯ
ได้ใช้ในการเก็บสัตว์ที่มีเกินความจำเป็น การเพาะเลี้ยงและขยายพันธุ์สัตว์
โดยได้ใช้ประโยชน์จากที่ดินแปลงดังกล่าวมาตั้งแต่ปี 2539 รวมระยะเวลากว่า 5 ปี
ในอัตราค่าเช่าปีละ 1.5 ล้านบาท ทั้งนี้เป็นไปตามมติของที่ประชุมคณะกรรมการของบริษัทฯ
เมื่อวันที่ 28 พฤศจิกายน 2544

(4) รายการที่เกี่ยวข้องกันกับบริษัท ภูเก็ตแฟนตาซีทัวร์ จำกัด

คณะกรรมการของบริษัท ภูเก็ตแฟนตาซี จำกัด ซึ่งเป็นบริษัทย่อย
ได้เคยอนุมัติในหลักการที่จะให้บริษัทย่อยเข้าไปถือหุ้นในบริษัท ภูเก็ตแฟนตาซีทัวร์ จำกัด
ซึ่งจัดตั้งขึ้นโดยมีวัตถุประสงค์ที่สำคัญเพื่อส่งเสริมการจำหน่ายบัตรเข้าชมการแสดงภูเก็ตแฟนตาซี
ด้วยการจัดนำเที่ยวในรูปแบบของแพคเกจทัวร์ เพื่อเปิดโอกาสให้นักท่องเที่ยวภายในประเทศ
โดยเฉพาะผู้ที่อยู่ในกรุงเทพฯ
ซึ่งต้องการจะเดินทางไปท่องเที่ยวในจังหวัดภูเก็ตและเข้าชมการแสดงของภูเก็ตแฟนตาซีโดยตรง
ได้โดยสะดวกและมีราคาไม่สูงนัก
ทั้งนี้เป็นการสร้างตลาดและเพิ่มช่องทางการจำหน่ายบัตรของบริษัทย่อย
ซึ่งมีความจำเป็นเพราะบริษัทย่อยยังมีผู้เข้าชมการแสดงไม่มากเท่าที่ควร
และยังไม่มีบริษัทนำเที่ยวภายในประเทศรายใด
ช่วยส่งเสริมบริษัทย่อยในการสร้างตลาดของลูกค้าภายในประเทศโดยเฉพาะ
บริษัทย่อยจึงต้องหาทางสร้างตลาดในส่วนนี้

บริษัท ภูเก็ตแฟนตาซีทัวร์ จำกัด ได้จดทะเบียนเป็นนิติบุคคลเมื่อวันที่ 26 สิงหาคม 2542 โดยนาย
ผิน คิ้วไพศาล นายกิตติกร คิ้วไพศาล และนางสาวโสภิดา คิ้วไพศาล
กรรมการผู้มีอำนาจลงนามแทนบริษัท ภูเก็ตแฟนตาซี จำกัด
เป็นผู้ถือหุ้นรวมกันทั้งสิ้นในอัตราส่วนร้อยละ 35.0 ของทุนจดทะเบียนของบริษัท ภูเก็ตแฟนตาซีทัวร์
จำกัดที่มีจำนวน 1,000,000 บาท และเป็นกรรมการผู้มีอำนาจลงนามแทนบริษัทดังกล่าวด้วย
นอกจากนั้น นางอาภา เตชะรัตนไชย กรรมการผู้จัดการใหญ่
และกรรมการผู้มีอำนาจลงนามแทนบริษัท ซาฟารีเวิลด์ จำกัด (มหาชน)
เป็นผู้ถือหุ้นในบริษัทดังกล่าวในอัตราส่วนร้อยละ 27.0 ของทุนจดทะเบียน
และเป็นกรรมการผู้มีอำนาจลงนามแทนบริษัท ภูเก็ตแฟนตาซีทัวร์ จำกัด ด้วย

ต่อมา เมื่อวันที่ 8 ธันวาคม 2543 บริษัท ภูเก็ตแฟนตาซีทัวร์ จำกัด
ได้จดทะเบียนเปลี่ยนแปลงผู้ถือหุ้นและกรรมการใหม่ โดยไม่มีผู้บริหาร กรรมการ
และผู้ถือหุ้นของบริษัทฯ และบริษัทย่อยเข้าถือหุ้น หรือเป็นกรรมการของบริษัทดังกล่าวอีก
ทั้งนี้เนื่องจากคณะกรรมการของบริษัทฯ และบริษัทย่อย
ได้พิจารณาถึงการดำเนินธุรกิจของบริษัทดังกล่าวอีกครั้งหนึ่งแล้วเห็นว่า
ในการดำเนินงานของบริษัททัวร์นั้น
มีความเสี่ยงค่อนข้างสูงที่จะถูกร้องเรียนหรือถูกฟ้องร้องจากนักท่องเที่ยวแม้แต่ในเรื่องเล็กๆ น้อยๆ
เช่น หากความประพฤติของมัคคุเทศก์ไม่เป็นที่พอใจแก่นักท่องเที่ยว เป็นต้น
ซึ่งหากเกิดกรณีเช่นนั้นขึ้น ก็อาจจะก่อให้เกิดความเสียหายหรือกระทบกระเทือนชื่อเสียงของบริษัทฯ
และบริษัทย่อยได้ คณะกรรมการของบริษัทฯ และบริษัทย่อยจึงได้มีมติมิให้บริษัทฯ และบริษัทย่อย
รวมถึงกรรมการของทั้งสองบริษัท เข้าไปถือหุ้นหรือเข้าไปเป็นกรรมการของบริษัท
ภูเก็ตแฟนตาซีทัวร์ จำกัด

บริษัทย่อยได้จำหน่ายบัตรเช้าชมการแสดงรวมอาหารค่ำให้แก่บริษัท ภูเก็ตแฟนตาซีทัวร์ จำกัด
ในราคาสูงสุดของการจำหน่ายบัตรให้บริษัทเอเย่นต์ทัวร์ต่างๆ คือ
บัตรเข้าชมการแสดงรวมอาหารค่ำ ทั้งผู้ใหญ่และเด็ก ในราคาคนละ 900 บาท
ซึ่งสูงกว่าที่บริษัทย่อยได้จำหน่ายให้แก่บริษัทเอเย่นต์ทัวร์ทั่วไป ที่มีราคาประมาณคนละ 800
บาทสำหรับผู้ใหญ่ และราคา 600 บาทสำหรับเด็ก ในปี 2543 บริษัทย่อยได้จำหน่ายบัตรให้แก่บริษัท
ภูเก็ตแฟนตาซีทัวร์ จำกัด เพื่อจัดให้มีการเดินทางในลักษณะของแพ็กเกจทัวร์ดังกล่าว
รวมมูลค่าประมาณ 11.98 ล้านบาท

คณะกรรมการตรวจสอบของบริษัทฯ และบริษัทย่อย
ได้พิจารณาในเรื่องของรายการที่เกิดขึ้นกับบริษัทดังกล่าวแล้ว มีความเห็นว่า
บริษัทย่อยไม่ได้จำหน่ายบัตรให้แก่บริษัท ภูเก็ตแฟนตาซีทัวร์ จำกัด ในราคาที่ต่ำกว่า
หรือให้ผลประโยชน์แก่บริษัทดังกล่าวมากกว่าเอเย่นต์ทัวร์อื่นๆ ซึ่งถือได้ว่าบริษัท ภูเก็ตแฟนตาซีทัวร์
จำกัด ช่วยส่งเสริมการขายให้กับบริษัทย่อย และมีส่วนช่วยเพิ่มรายได้ค่าเช่ารถให้กับบริษัทฯ ด้วย

โดยสรุปแล้ว ในปี 2542 บริษัท ภูเก็ตแฟนตาซีทัวร์ จำกัด
ได้ถูกจัดตั้งขึ้นเพื่อให้ช่วยหารายได้เสริมให้แก่บริษัทใหญ่ และบริษัทย่อย โดยมีกรรมการของบริษัทฯ
และบริษัทย่อย เข้าเป็นผู้ถือหุ้น และเป็นกรรมการของบริษัทดังกล่าว
ซึ่งถือเป็นบุคคลที่อาจมีความขัดแย้งกับบริษัทฯ และบริษัทย่อย
ตามประกาศเกี่ยวกับการเปิดเผยข้อมูลเกี่ยวกับฐานะการเงินและผลการดำเนินงาน
ในการดำเนินธุรกิจ บริษัทดังกล่าวมิได้มีสิทธิพิเศษ
หรือได้รับประโยชน์จากบริษัทใหญ่และบริษัทย่อยมากหรือเท่าเทียมกับบริษัทเอเย่นต์ทัวร์อื่นๆ
ที่ทำธุรกิจกับบริษัทใหญ่และบริษัทย่อย อย่างไรก็ตาม
เพื่อมิให้เกิดปัญหาและป้องกันมิให้เกิดข้อครหาในเรื่องดังกล่าว
บริษัทดังกล่าวจึงได้จดทะเบียนเปลี่ยนแปลงผู้ถือหุ้น และผู้บริหารใหม่ที่ไม่มีผู้บริหารของบริษัทฯ
และบริษัทย่อยเข้าเป็นผู้ถือหุ้นหรือผู้บริหาร ดังที่กล่าวข้างต้นแล้ว
ลักษณะของการอาจเกิดความขัดแย้งจึงหมดไป บริษัทฯ
จึงได้บันทึกลูกหนี้ค่าบัตรเข้าชมการแสดงรวมอาหารค่ำ ที่ได้จำหน่ายแก่บริษัท ภูเก็ตแฟนตาซี จำกัด
ในปี 2544 และปี 2543 เป็นจำนวน 804,935 บาท และ 2,317,091 บาท ตามลำดับ
ไว้เป็นรายการของลูกหนี้บริษัทที่เกี่ยวข้องกันในงบดุล

นอกจากรายการระหว่างกันกับบริษัทต่างๆ ดังที่กล่าวข้างต้นแล้ว ณ วันสิ้นปี 2544
บริษัทย่อยมีเงินกู้ยืมระยะสั้นค้างจ่ายจำนวน 10 ล้านบาท
ซึ่งเป็นเงินที่บริษัทย่อยได้กู้ยืมจากนายไพศาล เตชะรัตนไชย รองประธานกรรมการของบริษัทใหญ่
โดยบริษัทย่อยชำระดอกเบี้ยให้ในอัตราร้อยละ 12 ต่อปี และผ่อนชำระคืนเงินต้นเป็นรายเดือนๆ ละ
2 ล้านบาท เริ่มตั้งแต่เดือนกรกฎาคม 2544 ถึงเดือนพฤศจิกายน 2545
ทั้งนี้เป็นไปตามมติของที่ประชุมคณะกรรมการของบริษัทย่อย เมื่อวันที่ 26 ธันวาคม 2544

นอกจากนั้นแล้ว บริษัทย่อยมีลูกหนี้เงินล่วงหน้าแก่กรรมการและพนักงานเป็นจำนวน 9.24 ล้านบาท
ประกอบด้วยเงินทดรองแก่ผู้บริหารจำนวน 7.38 ล้านบาท
เป็นเงินที่สำรองไว้เพื่อการจัดซื้ออุปกรณ์และสินค้า ที่ระลึก และชำระค่าก่อสร้าง
เงินทดรองแก่พนักงานจำนวน 0.90
ล้านบาทซึ่งเป็นเงินทดรองแก่พนักงานเพื่อการจ่ายค่าใช้จ่ายในการจัดซื้ออุปกรณ์และสินค้าที่ระลึก
และเงินให้กู้ยืมแก่พนักงานจำนวน 0.96
ล้านบาทเป็นเงินที่ให้กู้ยืมแก่พนักงานในด้านการให้สวัสดิการเพื่อช่วยเหลือพนักงานรายที่มีความจำเป็น
เช่น ค่ารักษาพยาบาล และซื้อที่อยู่อาศัย เป็นต้น รวมทั้งสิ้น 27 ราย
บริษัทย่อยได้กำหนดระเบียบการกู้ยืมและการชำระคืนไว้เป็นลายลักษณ์อักษร
และไม่ได้คิดดอกเบี้ยของเงินกู้ยืมดังกล่าว

ในการทำรายการระหว่างกัน บริษัทฯ และบริษัทย่อยมีนโยบายที่จะมุ่งถึงประโยชน์สูงสุดของบริษัทฯ
และบริษัทย่อยเป็นสำคัญ รายการระหว่างกันที่เกิดขึ้นเนื่องมาจากความจำเป็น
เพื่อช่วยในการดำเนินธุรกิจของบริษัทฯ และบริษัทย่อยให้เป็นไปโดยราบรื่น
และเป็นประโยชน์แก่บริษัทฯ และบริษัทย่อยอย่างแท้จริงเท่านั้น มิได้มีวัตถุประสงค์ใดๆ
ที่จะสร้างผลประโยชน์ให้แก่ผู้อื่น